Kommissionens beslutning

af 23. januar 2002

om anden ændring af beslutning 2001/304/EF om mærkning og anvendelse af visse animalske produkter i forbindelse med beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige

(meddelt under nummer K(2002) 293)

(EØS-relevant tekst)

(2002/49/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9,

under henvisning til Rådets direktiv 64/433/EØF af 26. juni 1964 om sundhedsmæssige betingelser for produktion og afsætning af fersk kød(4), senest ændret ved direktiv 95/23/EF(5), særlig artikel 6, stk. 1, litra f),

under henvisning til Rådets direktiv 77/99/EØF af 21. december 1976 vedrørende sundhedsmæssige problemer i forbindelse med produktion og markedsføring af kødprodukter og visse produkter af animalsk oprindelse(6), senest ændret ved Rådets direktiv 97/76/EF(7), særlig artikel 3, litra A, nr. 7), andet led, og

ud fra følgende betragtninger:

(1) Efter anmeldelse af udbrud af mund- og klovesyge i Det Forenede Kongerige vedtog Kommissionen beslutning 2001/740/EF af 19. oktober 2001 om beskyttelsesforanstaltninger mod mund- og klovesyge i Det Forenede Kongerige(8), senest ændret ved beslutning 2002/37/EF(9).

(2) Kommissionens beslutning 2001/172/EF(10) og derefter beslutning 2001/356/EF(11) og 2001/740/EF begrænsede afsendelsen fra Storbritannien af fersk kød af modtagelige dyr og kødprodukter fremstillet af sådant kød, medmindre visse betingelser var opfyldt.

(3) Kommissionen vedtog derfor beslutning 2001/304/EF af 11. april 2001 om mærkning og anvendelse af visse animalske produkter i forbindelse med beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige(12), senest ændret ved beslutning 2001/345/EF(13).

(4) Det sidste udbrud af mund- og klovesyge i Storbritannien registreredes den 30. september 2001, dvs. for mere end tre måneder siden, og den serologiske overvågning, der er foretaget for at begrunde ophævelsen af sygdomsrelaterede restriktioner, er afsluttet i hele Storbritannien.

(5) Den forbedrede dyresundhedssituation gør det nu muligt at ophæve hovedparten af restriktionerne, særlig dem, der gælder for afsendelse fra Storbritannien af produkter af animalsk oprindelse og de fleste af de levende dyr af modtagelige arter.

(6) Som en forholdsregel kræver situationen dog stadig opretholdelse af en streng kontrol med afsendelsen af kød og kødprodukter, der ikke er bestemt til handel, og som stammer fra dyr af modtagelige arter, der er slagtet mellem den 1. februar 2001, dvs. datoen for en mulig virusindførelse, og den 23. april 2001, dvs. datoen meddelt i henhold til artikel 3 i beslutning 2001/304/EF.

(7) Beslutning 2001/304/EF bør ændres tilsvarende.

(8) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2001/304/EF foretages følgende ændringer:

1. Artikel 1, nr. 1, affattes således: "1. I overensstemmelse med artikel 5, stk. 1, i direktiv 72/461/EØF, at fersk kød, der opfylder betingelserne i artikel 3 i Rådets direktiv 64/433/EØF og hidrører fra kvæg, får, geder og svin, fersk kød, der opfylder betingelserne i artikel 6 i direktiv 91/495/EØF og hidrører fra andre klovbærende dyr, og som har oprindelse i Storbritannien, og kød, som er forarbejdet i Storbritannien i perioden fra 1. februar 2001 til datoen for denne beslutnings ikrafttræden, ikke mærkes med det sundhedsmærke, der er omhandlet i kapitel XI i bilag I til direktiv 64/433/EØF eller kapitel III i bilag I til direktiv 91/495/EØF."

2. Artikel 1, nr. 5, affattes således: "5. Uanset nr. 1, kan kød, der kan afsendes fra Storbritannien i overensstemmelse med Kommissionens beslutning 2001/172/EF, 2001/356/EF eller 2001/740/EF, mærkes med det sundhedsmærke, der er omhandlet i kapitel XI i bilag I til direktiv 64/433/EØF eller kapitel III i bilag I til direktiv 91/495/EØF."

3. Artikel 2, nr. 1, andet afsnit, affattes således: "Uanset første afsnit kan kødprodukter, der har undergået en af behandlingerne fastsat i artikel 4, stk. 1, i Rådets direktiv 80/215/EØF, eller som under tilvirkningen ensartet i hele massen har været nede på en pH-værdi på under 6, mærkes med det sundhedsmærke, der er omhandlet i kapitel VI i bilag B til direktiv 77/99/EØF."

Artikel 2

Denne beslutning er rettet til medlemsstaterne.

Udfærdiget i Bruxelles, den 23. januar 2002.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT 121 af 29.7.1964, s. 2012/64. Direktivet er ajourført ved direktiv 91/497/EØF (EFT L 268 af 24.9.1991, s. 69).

(5) EFT L 243 af 11.10.1995, s. 7.

(6) EFT L 26 af 31.1.1977, s. 85. Direktivet er ajourført ved direktiv 92/5/EØF (EFT L 57 af 2.3.1992, s. 1).

(7) EFT L 10 af 16.1.1998, s. 25.

(8) EFT L 277 af 20.10.2001, s. 30.

(9) EFT L 15 af 17.1.2002, s. 34.

(10) EFT L 62 af 2.3.2001, s. 22.

(11) EFT L 125 af 5.5.2001, s. 46.

(12) EFT L 104 af 13.4.2001, s. 6.

(13) EFT L 122 af 3.5.2001, s. 31.